સાંજે હું ઘેર આવ્યો ત્યારે ઓટલા ઉપર એક નવી સાઇકલ પડેલી. મને એમ કે કોઇ મળવા આવ્યું છે. મારો અવાજ સાંભળીને બા બહાર દોડી આવી. એના મુખ પર અવર્ણનીય આનંદ હતો. ઘણાં વરસ પછી મેં એનો આવો પ્રફુલ્લિત ચહેરો જોયો. એણે કહ્યું, “કિશન, તારી સાઇકલ આવી ગઇ.” આનંદ અને આશ્ચર્યની મિશ્ર લાગણીથી દબાઇ ગયેલો હું પૂછવા જાઉં તે પહેલાં તો હાસ્યનું ઇનામ આપીને બા બોલી ઊઠી, “હું લઇ આવી ગોપાળદાસકાકાને ત્યાંથી. ગમી ને?” એમણે કહ્યું, “હમણાં છોકરાંઓ આ ગાડી બહુ શોખથી વાપરે છે. સારી છે ને?” મેં કહ્યું, “પણ બા, હમણાં મારે નહોતી જોઇતી.” અને હું આગળ બોલવા જાઉં તે પહેલાં તો એ બોલી ઊઠી, “ફેરવી તો જો, હું જોઉં તો ખરી કે તને કેવીક ચલાવતાં આવડે છે.” અને મેં એ નવી સાઇકલ ઉપર ચક્કર માર્યું ત્યારે અમે બંને ખુશ ખુશ થઈ ગયાં.